Številka: 84300-3/2021/6

Datum: 19. 5. 2021

**Informacija o aktivnostih Rdečega križa Slovenije na področju zaščite, reševanja in pomoči ter nastalih intervencijskih stroških pri preprečevanju širjenja virusa
SARS-CoV-2 in zmanjšanju posledic epidemije nevarne bolezni COVID-19
med 1. januarjem in 31. marcem 2021**

V Republiki Sloveniji je bil ob porastu okužb z novim koronavirusom SARS-CoV-2 in števila obolelih s COVID-19 dne 19. 10. 2020 aktiviran Državni načrt zaščite in reševanja ob pojavu nalezljive bolezni pri ljudeh, na podlagi katerega so stekle aktivnosti na področju izvajanja zaščitnih ukrepov ter nalog zaščite, reševanja in pomoči. Aktivirane so bile sile ZRP na državni, regijski in lokalni ravni, vključno s poveljniki in namestniki poveljnikov CZ ter štabi CZ in podpornimi službami na vseh ravneh vodenja. V odziv so vključeni javni uslužbenci URSZR, bolničarji Rdečega križa, gasilci. Prostovoljci nevladnih organizacij – predvsem Rdečega križa Slovenije, Slovenske Karitas, Evangeličanske humanitarne organizacije Podpornica ter prostovoljci Slovenske filantropije so bili aktivirani z Odredbo o aktiviranju prostovoljcev za pomoč pri izvajanju nalog in ukrepov, povezanih z epidemijo nalezljive bolezni COVID-19
št. 166-10/2020-169 z dne 30. 10. 2020.

Od 1. januarja do 31. marca 2021 je pri aktivnostih na področju zaščite in reševanja sodelovalo 12.306 pripadnikov Rdečega križa Slovenije. Skupno število bolničarjev v mesecu januarju, februarju in marcu je 2.611. Na posamezni dan je sodelovalo do 52 bolničarjev, ki so izvajali naloge predvsem v COVID oddelkih bolnišnic, delno še v najbolj obremenjenih domovih za starostnike.

Pripadniki Rdečega križa Slovenije so v obravnavanem obdobju aktiviranega državnega načrta izvajali naslednje naloge:

* Usposobljeni bolničarji so izvajali pomoč pri oskrbi obolelih s COVID-19 v Covid oddelkih bolnišnic: UKC Ljubljana, Klinika Golnik, SB Nova Gorica, SB Trbovlje, SB Celje, UKC Maribor, SB Izola. Bolničarji so bili aktivirani z odredbo poveljnika CZRS
št. 166-10/2020-159 z dne 28. 10. 2020.
* Usposobljeni bolničarji so predvsem v mesecu januarju izvajali pomoč pri oskrbi obolelih s COVID-19 v rdečih conah v domovih starejših občanov.
* Prostovoljci Rdečega križa Slovenije so nudili tudi pomoč pri raznih nalogah za oskrbo varovancev v številnih domovih starejših občanov.
* Nujna nabava prehranskih in higienskih artiklov ter zaščitne opreme.
* Dostava zdravil, prehrambnih paketov in toplih obrokov ranljivim skupinam, nudenje psihosocialne pomoči, usmerjanje obiskovalcev zdravstvenih domov, zagotavljanje pomoči v domovih starejših občanov pri pripravi prostorov za karanteno in izolacijo ter opozarjanje prebivalcev na obvezno izvajanje zaščitnih ukrepov.
* Osveščanje za zmanjševanje pojavnosti stigmatizacije med prebivalci.

|  |  |  |  |
| --- | --- | --- | --- |
| **2021** | **KOODINACIJA RKS in REGIJSKE KOORD.** | **BOLNIČARJI RKS** | **PRIPADNIKI RKS NA LOKALNEM NIVOJU** |
| **januar** | 267 | 1.319 | 3.607 |
| **februar** | 221 | 1.002 | 3.011 |
| **marec** | 168 | 290 | 2.421 |
| **SKUPAJ** | **656** | **2.611** | **9.039** |

Tabela: Angažiranje prostovoljcev RKS po mesecih (seštevek sodelujočih za celotni mesec)

Pri izvajanju dejavnosti Rdečega križa Slovenije za obvladovanje epidemije COVID so v obravnavnem obdobju nastali naslednji stroški: dela oz. dodatkov zaposlenim Rdečega križa Slovenije, nadomestil osebnih dogodkov za bolničarje, povračil potnih stroškov, zavarovanj, koordinacije in aktivacije bolničarjev, materiala.

Skupni stroški za obdobje od 1. 1. 2021 do 31. 3. 2021 znašajo 133.355,58 evra.

**PREDLOG UKREPOV**

Rdeči križ Slovenije, ki je od prvega dne aktiviranega državnega načrta vključen v aktivnosti zajezitve epidemije COVID-19 v Republiki Sloveniji, kljub vmesnemu delnemu povračilu nastalih stroškov, nima dovolj sredstev za kritje povišanih stroškov, ki so nastali pri delu prostovoljcev ter zaposlenih. Prav tako nimajo dovolj sredstev za kritje drugih nenačrtovanih in nepričakovanih stroškov, ki so nastali med izvajanjem nalog v COVID oddelkih bolnišnic, domovih starostnikov ter pri delu z občani in na terenu. Rdeči križ Slovenije za povračila osebnih dohodkov in druge nastale stroške še vedno zalaga lastna sredstva iz drugih finančnih postavk, zato za normalno redno delovanje in nadaljnje izvajanje nalog, povezanih z epidemijo COVID-19, rabi dodatna sredstva.